शराब से भरा ट्रक गायब होने के 5 दिन बाद मिला, लेकिन नहीं बची थी एक भी बोतल
उत्तराखंड में 450 पेटी शराब गायब होने का मामला सामने आया है। टिहरी से हल्द्वानी भेजी गई आबकारी महकमे की करीब 35 लाख रुपये की विदेशी शराब गायब होने के मामले में द्वाराहाट के प्रभारी थानाध्यक्ष हरीश प्रसाद को निलंबित कर दिया गया है।
देहरादून: उत्तराखंड में 450 पेटी शराब गायब होने का मामला सामने आया है। टिहरी से हल्द्वानी भेजी गई आबकारी महकमे की करीब 35 लाख रुपये की विदेशी शराब गायब होने के मामले में द्वाराहाट के प्रभारी थानाध्यक्ष हरीश प्रसाद को निलंबित कर दिया गया है। पुलिस को ट्रक थाना द्वाराहाट क्षेत्र में लावारिस अवस्था में मिला है।बता दें कि विंदेश्वरी एक्जिम लिमिटेड टिहरी के डडुवा सोडूं स्थित बाटलिंग प्लांट से एक दिसंबर की शाम एक ट्रक यूके 01 सीए 8933 विदेशी शराब की 450 पेटियां लोड कर हल्द्वानी को रवाना किया गया। वाहन को तीन दिसंबर को हल्द्वानी पहुंचना था लेकिन 6 दिसंबर तक भी माल नहीं पहुंचा। पता लगाने पर ट्रक की लोकेशन द्वाराहाट के आसपास मिली। तब कंपनी की टीम द्वाराहाट पहुंची।इसके बाद कुमाऊं प्रौद्योगिकी संस्थान से लगे गैस गोदाम के पास ट्रक लावारिस हाल में मिला लेकिन करीब 35 लाख रुपये की शराब और ट्रक चालक विजय जोशी गायब था। संयुक्त आबकारी सचिव बीएस चौहान ने डीजीपी से मामले की शिकायत की। शिकायत मिलते ही डीजीपी ने अल्मोड़ा एसपी को मामले में लापरवाही बरतने वाले कोतवाल को सस्पेंड करने के आदेश दिए। साथ ही मामले की जांच करने के निर्देश भी दिए।